次韵王信州古風
作者：鄧肅
朝代：宋

paragraphs: 我昔少年日，氣與風雷壯。
一言既不合，掉頭歸望望。
誓將老煙霞，叩角耕閑曠。
一日煩干旌，叩天舒孟浪。
自譬舟一葉，沙溪春蕩漾。
百川儻已東，吾力那能障。
尚賴天地寬，未即崇山放。
栟櫚付冷居，乃爲世所長。
老妻畫紙棋，赤脚沽村釀。
醉起舞彩衣，吾道頗休暢。
人傑又鼎來，不怕供詩帳。
酬唱激清風，洗空煙雨瘴。
故人化鶴仙，穹廬共悽愴。
生還義更高，裹飯遠相餉。
演山見長庚，醉眼不敢仰。
便結騎鯨遊，不知飛燕謗。
蘭亭最後來，德齒均所尚。
傷時雖慷慨，論事尤倜儻。
杯酒七峰下，逸思九天上。
萬事俱可人，祇欠蛾眉唱。